Graham var verdenskjent for sine evangeliseringskampanjer med forkynnelse av det kristne evangeliet. Det antas at omtrent 230 millioner mennesker gjennom årene har deltatt på Grahams vekkelsesmøter. Det mest sentrale i hans forkynnelse var alltid det enkle, evangeliske, kristne frelsesbudskapet. Sammen med teologen John Stott anses Graham som den verdensomspennende Lausannebevegelsens far. Lausannebevegelsen startet med en kampanje i den sveitsiske byen Lausanne i 1974, og har et stort fokus på global misjon og evangelisering.